## Odluka o dodjeli koncesije društvu Kalničke vode Bio natura d.d., Križevci, za crpljenje mineralnih voda radi prodaje (prirodne mineralne vode) na tržištu i korištenja u proizvodnom postupku (za tehnološke i slične potrebe)

### NN 28/2009 (4.3.2009.), Odluka o dodjeli koncesije društvu Kalničke vode Bio natura d.d., Križevci, za crpljenje mineralnih voda radi prodaje (prirodne mineralne vode) na tržištu i korištenja u proizvodnom postupku (za tehnološke i slične potrebe)

28 04.03.2009 Odluka o dodjeli koncesije društvu Kalničke vode Bio natura d.d., Križevci, za crpljenje
mineralnih voda radi prodaje (prirodne mineralne vode) na tržištu i korištenja u proizvodnom
postupku (za tehnološke i slične potrebe)

VLADA REPUBLIKE HRVATSKE

604

Na temelju članka 145. stavka 2. točke 2., a u svezi s člankom 144. stavkom 3. Zakona o vodama (»Narodne novine«, br. 107/95 i 150/2005), Vlada Republike Hrvatske je na sjednici održanoj 26. veljače 2009. godine donijela

ODLUKU

O DODJELI KONCESIJE DRUŠTVU KALNIČKE VODE BIO NATURA d.d., KRIŽEVCI, ZA CRPLJENJE MINERALNIH VODA RADI PRODAJE (PRIRODNE MINERALNE VODE) NA TRŽIŠTU I KORIŠTENJA U PROIZVODNOM POSTUPKU (ZA TEHNOLOŠKE I SLIČNE POTREBE)

I.

Vlada Republike Hrvatske (u daljnjem tekstu: Davatelj koncesije) dodjeljuje koncesiju za crpljenje mineralnih voda radi prodaje (prirodne mineralne vode) na tržištu i korištenja u proizvodnom postupku (za tehnološke i slične potrebe) društvu Kalničke vode Bio natura d.d., Križevci, Bjelovarska 4, MBS: 3016072 (u daljnjem tekstu: Korisnik koncesije).

II.

Sukladno točki I. ove Odluke, Korisniku koncesije dodjeljuje se koncesija za crpljenje mineralnih voda iz zdenca ZG-2 na k.č. br. 1115/3, k.o. Apatovec, na temelju koje stječe pravo crpljenja mineralnih voda u ukupnoj količini od najviše 5,8 l/s, odnosno najviše 24.600 m3/godišnje, sukladno vodopravnim uvjetima Hrvatskih voda, Vodnogospodarskog odjela za vodno područje sliva Save, Zagreb, klase: 325-03/08-02/0000092, urbroja: 374-21-3-08-3, od 21. srpnja 2008. godine i to:

– radi prodaje (prirodne mineralne vode) na tržištu, u količini od najviše 1 l/s, odnosno najviše 14.600 m3/godišnje i

– korištenja u proizvodnom postupku (za tehnološke i slične potrebe), u količini od najviše 4,8 l/s, odnosno najviše 10.000 m3/godišnje.

III.

Koncesija iz točaka I. i II. ove Odluke se dodjeljuje na vremensko razdoblje od 30 (trideset) godina, računajući od dana sklapanja ugovora o koncesiji.

IV.

Korisnik koncesije, je dužan započeti obavljati djelatnost, radi koje je koncesija dodijeljena, najkasnije u roku od dvije godine od dana potpisa ugovora o koncesiji. O početku obavljanja djelatnosti Korisnik koncesije dužan je pismeno obavijestiti Davatelja koncesije. Ako Korisnik koncesije u danom roku ne započne obavljati djelatnost, radi koje mu je koncesija dodijeljena, ugovor o koncesiji raskinut će se prije isteka vremena na koje je dodijeljena koncesija.

V.

Za dodijeljenu koncesiju, Korisnik koncesije dužan je plaćati godišnju naknadu za koncesiju.

Naknada za koncesiju iz prethodnog stavka utvrđuje se za:

– prodaju (prirodne mineralne vode) na tržištu u visini 2,5% prihoda ostvarenog prodajom te vode na tržištu u tekućoj godini korištenja i

– korištenje u proizvodnom postupku (za tehnološke i slične potrebe) prema količini iskorištene vode, u visini 10% naknade za korištenje takvih voda zahvaćenih u tekućoj godini korištenja.

Dinamika plaćanja godišnje naknade za koncesiju odredit će se ugovorom o koncesiji.

Korisnik koncesije će platiti jednokratnu naknadu za koncesiju u iznosu, koji za crpljenje mineralnih voda radi prodaje (prirodne mineralne vode) na tržištu ne može biti manji od trostrukog iznosa godišnje naknade prema procjeni ostvarenja te naknade u prvoj godini korištenja, te ona iznosi 411.000,00 kuna.

Korisnik koncesije će platiti jednokratnu naknadu za koncesiju u iznosu, koji za crpljenje mineralnih voda radi korištenja u proizvodnom postupku (za tehnološke i slične potrebe) ne može biti manji od trostrukog iznosa godišnje naknade prema količini vode za koju se dodjeljuje koncesija, te ona iznosi 4.800,00 kuna.

Jednokratnu naknadu za koncesiju za crpljenje mineralnih voda radi prodaje (prirodne mineralne vode) na tržištu i korištenja u proizvodnom postupku (za tehnološke i slične potrebe) Korisnik koncesije će platiti do dana potpisivanja ugovora o koncesiji, a dokaz o uplati predočiti Davatelju koncesije pri potpisu ugovora o koncesiji.

VI.

Na temelju ove Odluke, sukladno članku 146. stavku 4. Zakona o vodama, Ministarstvo regionalnog razvoja, šumarstva i vodnoga gospodarstva sklopit će s Korisnikom koncesije ugovor o koncesiji, kojim će se podrobnije urediti koncesijski odnos.

Ako Korisnik koncesije u roku od 30 (trideset) dana od dana primitka ove Odluke ne potpiše ugovor o koncesiji, gubi sva prava određena ovom Odlukom.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/08-03/01

Urbroj: 5030116-09-1

Zagreb, 26. veljače 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

Odluka, NN 28/2009-604